Πληροφορίες: Τάνια Κατσάνη

ΕΠΕΙΓΟΝ

**Αθήνα:** 31.07.2023

**Αρ. Πρωτ.:** 1197

ΠΡΟΣ: Υπουργό Κοινωνικής Συνοχής και Οικογένειας, κ. Σ. Ζαχαράκη

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η μονιμοποίηση των συμβάσεων έκτακτου προσωπικού στις δομές των Κέντρων Κοινωνικής Πρόνοιας**»**

***Κυρία Υπουργέ,***

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή μας, θέλουμε να θέσουμε υπόψη σας το πρόβλημα που αφορά στη στελέχωση των Κέντρων Κοινωνικής Πρόνοιας με έκτακτο και επικουρικό προσωπικό και ζητάμε την άμεση νομοθετική παρέμβασή σας για την επίλυσή του.

Έχουμε επισημάνει πολλές φορές τα σοβαρά προβλήματα υποστελέχωσης που αντιμετωπίζουν τα Κέντρα Κοινωνικής Πρόνοιας σε ολόκληρη της χώρα, τα οποία επιδεινώνονται εξαιτίας της λήξης των συμβάσεων εργασίας ορισμένου χρόνου του έκτακτου και επικουρικού προσωπικού που εργάζονται σε αυτά.

Η τελευταία παράταση των συμβάσεων έκτακτου προσωπικού, που δόθηκε έως και τις 30.09.2023, δεν είναι επαρκής για την κάλυψη των αναγκών των Κέντρων και η διακοπή της θητείας του έκτακτου προσωπικού, θα οδηγήσει σε περαιτέρω υποστελέχωση των συγκεκριμένων δομών.

Ως εκ τούτου απευθυνόμαστε σε εσάς και ζητάμε, ειδικά μετά τις αποκαλύψεις που έρχονται συνεχώς στη δημοσιότητα για όσα συμβαίνουν σε κλειστές δομές της χώρας, να προβείτε στις απαραίτητες ενέργειες **για τη μονιμοποίηση του προσωπικού που εργάζεται σε προνοιακούς φορείς** για την αντιμετώπιση έκτακτων αναγκών από την εμφάνιση και διασπορά του covid-19, ώστε να συνεχίσουν τα Κέντρα Κοινωνικής Πρόνοιας να παρέχουν με ασφάλεια και επάρκεια τις πολύ σημαντικές υπηρεσίες τους στα άτομα με βαριές αναπηρίες και χρόνιες παθήσεις που περιθάλπονται σε αυτά, λαμβάνοντας υπόψη ότι η προσφορά τους είναι αδιαμφισβήτητα σημαντική, αφού καλύπτουν πάγιες και διαρκείς ανάγκες των δομών των Κέντρων Κοινωνικής Πρόνοιας σε κάθε Περιφέρεια της χώρας.

Το ελάχιστο που μπορεί να συμβεί είναι να δοθεί ετήσια παράταση έως 30.09.2024 στις συμβάσεις έκτακτου προσωπικού.

Σας ευχαριστούμε εκ των προτέρων, αναμένουμε τις ενέργειές σας και την ενημέρωσή μας ως προς αυτές.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Υπουργού Επικρατείας, κ. Μ. Βορίδη
* Γραφείο Υπουργού Επικρατείας, κ. Στ. Παπασταύρου
* Γραφείο Υπουργού Επικρατείας, κ. Χρ. Σκέρτσου
* Γραφείο Υφυπουργού στον Πρωθυπουργό, κ. Ι. Μπρατάκου
* Γραφείο Υφυπουργού στον Πρωθυπουργό, κ. Αθ. Κοντογεώργη
* Γραφείου Υπουργού Εσωτερικών, κ. Ν. Κεραμέως
* Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Πρ. Πύρρου
* Γραφείο Γ.Γ. Ισότητας και Ανθρωπίνων Δικαιωμάτων, κ. Ζ. Δημαδάμα
* Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής
* Πρόεδροι Κέντρων Κοινωνικής Πρόνοιας
* Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |